SK Úradný vestník Európskej únie L 307/8

ROZHODNUTIE KOMISIE

z 15. septembra 2004

o finančnom príspevku spoločenstiev na kompenzáciu nákladov na očkovanie proti krívačke a slintačke v Holandsku v roku 2001

(oznámené pod číslom K(2004) 3453)

(Iba holandské znenie je autentické)

(Text s významom pre EHP)

(2004/674/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na rozhodnutie Rady 90/424/EHS z 26. júna 1990 o výdavkoch v oblasti zverolekárstva (1), najmä so zreteľom na článok 3 ods. 3 a článok 11 ods. 4 písm. c) tohto rozhodnutia,

keďže:

(1) Ihneď po oficiálnom potvrdení výskytu krívačky a slintačky v roku 2001 zverejnilo Holandsko vyhlásenie, že bezodkladne implementovalo kontrolné opatrenia, ktoré sa budú aplikovať v prípade prepuknutia choroby v zmysle ustanovení smernice Rady 85/511/EHS z 18. novembra 1985, ustanovujúcej opatrenia spoločenstiev na kontrolu krívačky a slintačky (2), vyžadované s cieľom získať finančný príspevok od spoločenstiev na likvidáciu choroby v súlade s rozhodnutím 90/424/EHS.

(2) V zmysle rozhodnutia Komisie 2001/652/ES bol poskytnutý finančný príspevok spoločenstiev, určený na kompenzáciu pre majiteľov zvierat, ktoré boli dobrovoľne utratené na základe opatrení o likvidácii pre prepuknutie krívačky a slintačky (3) v roku 2001.

(3) Spoločenstvá tiež poskytli finančný príspevok na kompenzáciu prevádzkových nákladov na likvidáciu krívačky a slintačky v Holandsku v roku 2001 v zmysle ustanovení rozhodnutia Komisie 2003/182/ES (4).

(4) V zmysle ustanovení článku 2 ods. 1 rozhodnutia Komisie 2001/246/ES z 27. marca 2001, ktoré ustanovuje podmienky kontroly a likvidácie krívačky a slintačky v Holandsku, bolo Holandsko uplatňovaním článku 13 smernice 85/511/EHS (5) oprávnené rozhodnúť o realizácii očkovania na potlačenie nákazy podľa podmienok špecifikovaných v prílohe k tomuto rozhodnutiu.

(5) V zmysle ustanovení článku 1 ods. 2 rozhodnutia 2001/279/ES, ktoré mení a doplňuje rozhodnutie 2001/246/ES, bolo Holandsko tiež oprávnené rozhodnúť o realizácii ochranného očkovania podľa podmienok špecifikovaných v prílohách k tomuto rozhodnutiu.

(6) Očkovanie zvierat je potrebné chápať ako doplnkový a dôležitý nástroj, ktorého cieľom je zabrániť rozšíreniu krívačky a slintačky, kontrolovať a zlikvidovať túto chorobu.

(7) Je preto primerané, aby EÚ prispela ku kompenzácii nákladov, ktoré pri výkone tejto operácie Holandsku vznikli.

(8) Dňa 21. marca 2003 predložilo Holandsko žiadosť o kompenzáciu prevádzkových nákladov na likvidáciu krívačky a slintačky, ktoré obsahovali aj náklady na očkovanie zvierat.

(9) V súlade s informáciami poskytnutými zo strany Holandska sa použilo 380 150 očkovacích vakcín, náklady na obstaranie a opätovné zmiešanie vakcín sú 0,39 EUR na jednu dávku, oprávnené náklady mimoriadne zamestnaného personálu predstavujú 608 826 EUR a oprávnené náklady mimoriadne použitého spotrebného materiálu predstavujú 513 726 EUR.

(10) Žiadosť a správy o stave, ktoré predložilo Holandsko, dokazujú, že sa očkovanie vykonalo efektívne.

(11) V zmysle rozhodnutia 90/424/EHS predstavuje finančný príspevok na uvedenú operáciu 60 % oprávnených nákladov. Príspevok Európskej únie na očkovanie proti krívačke a slintačke by sa preto mal poskytnúť v konečnej výške 762 487 EUR.

(12) V zmysle článku 3 ods. 2 nariadenia Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (6) majú sa opatrenia na ochranu zdravia zvierat a rastlín, ktoré sú vykonané v súlade s pravidlami spoločenstiev, financovať Záručnou sekciou Európskeho poľnohospodárskeho usmerňovacieho a záručného fondu pre dozor a záruky v poľnohospodárstve; na opatrenia finančnej kontroly sa vzťahujú články 8 a 9 nariadenia (ES) č. 1258/1999.

(13) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Poskytnutie finančného príspevku Holandsku spoločenstvami

Holandsku sa vyplatí suma 762 487 EUR ako finančný príspevok spoločenstiev na kompenzáciu 60 % oprávnených výdavkov, ktoré vznikli v súvislosti s očkovaním zvierat, na základe schválenia rozhodnutím 2001/246/ES.

Článok 2

Adresát

Toto rozhodnutie je adresované Holandskému kráľovstvu.

V Bruseli 15. septembra 2004 Za Komisiu David BYRNE člen Komisie

(1) Ú. v. ES L 224, 18.8.1990, s. 19. Rozhodnutie naposledy zmenené a doplnené smernicou Európskeho parlamentu a Rady 2003/99/ES (Ú. v. EÚ L 325 12.12.2003, s. 31).

(2) Ú. v. ES L 315, 26.11.1985, s. 11. Smernica naposledy zmenená a doplnená nariadením (ES) č. 807/2003 (Ú. v. EÚ L 122, 16.5.2003, s. 36).

(3) Ú. v. ES L 230, 28.8.2001, s. 8.

(4) Ú. v. EÚ L 71, 15.3.2003, s. 19.

(5) Ú. v. ES L 88, 28.3.2001, s. 21. Rozhodnutie zmenené a doplnené rozhodnutím 2001/279/ES (Ú. v. ES L 96, 6.4.2001, s. 19).

(6) Ú. v. ES L 160, 26.6.1999, s. 103.